kardosdrur/scandi-wiki huggingface dataset:
Stefan Blöndal

Stefan Blöndal (født 1964 i København) er en dansk kunstmaler. 

Som 13-årig begyndte Stefan Blöndal sin karriere ved at tegne blyant-, tusch- og kultegninger på Glyptotekets tegne- og maleskole. Samme år vandt han en tegnekonkurrence i Danmark med maleren Wilhelm Freddie som jurymedlem. 

I 1987 debuterede Stefan Blöndal med oliemalerier i Den Frie Udstillingsbygning, København. Siden har han udstillet med talrige gruppe- og separatudstillinger i Danmark, Sverige, Tyskland, Frankrig, Monaco, de Forenede Arabiske Emirater og England.

Priser og udmærkelser 
 Guldmedalje “Stanislas” på International Udstilling, Nancy, Frankrig
 2. Pris på international udstilling, Nice
 Sølvmedalje på Int. Udstilling, Vittel, Frankrig
 Publikums Pris på Int. Udstilling, Nice
 Sølvmedalje på Int. Udstilling, Sarrebourg, Frankrig 
 Villefranche-sur-Mer Medalje på Int. Udstilling, St.-Jean Cap Ferrat, Frankrig
 Billedhugger, professor Gottfred Eickhoff og hustru Maleren Gerda Eickhoffs Legat 
 Maleren Henry Heerups Legat
 St. Paul de Vence Medalje på Int. Udstilling, Nice 
 Direktør J.P. Lund og hustru Vilhelmine, født Bugges Legat
 Coupe Art et Création på Int. Udstilling, Vittel, Frankrig 
 Hæderspris for kunstnerisk formåen, Johan M. Dæhnfeldt og hustru Randi Dæhnfeldt´s Fond

Bestillingsopgaver 

 Div. klassiske CD-omslag 1985-2012
 Illustration til novelle publiceret i Politiken 1989
 Logo til Ørnereservatet, Nordjylland 1990
 Udsmykning på Socialcenter Christianshavn 1992
 Udsmykning på Det Ny Teater, København 1993/-94
 Officielle portrætbestillingsopgaver, bl.a. skuespilleren Frits Helmuth (Privatteatret), Prof. Dr. Jens Schou (Panum Instituttet), Prof. Erling Blöndal Bengtsson (Det Kgl. Danske Musikkonservatorium, København).

Hobby 
Stefan Blöndal er falkonér. Som helt ung tog han en falkoneruddannelse i England. Han har haft vandrefalke og en mongolsk slagfalk (sakerfalk), som han flyver med på Amager Fælled. Med denne falk, Sayana, har han været i danske mediers søgelys. Blandt andre i udsendelsen Natursyn, Danmarks Radio og artikel i Amager Bladet.

Familie 

Stefan Blöndal er siden 1991 gift med den russiskfødte koncertpianist Nina Kavtaradze.

Hans far var cellisten Erling Blöndal Bengtsson (1932 - 2013).

Hans bror er smykkekunstneren Henrik Bløndal Bengtsson.

Den islandske maler Gunnlaugur Blöndal (1893-1962) var Stefan Blöndals farmors fætter.

Kilder

Eksterne henvisninger 
cv Statens Kunstfond 
 Billedkunstnernes Forbund 
 stefanblondal.com

Malere fra Danmark
Personer fra København
Dead Rising

Dead Rising er et single player action, zombie computerspil til Xbox 360 udviklet af Capcom i samarbejde med Keiji Inafune. Spillet blev udgivet d. 8. august 2006 i USA. En spilbar demo blev udgivet til download for Xbox 360 på Xbox Live Marketplace d. 4. august 2006.

Historie 
Spillet finder sted tirsdag d. 19. september 2006 til fredag d. 22. september 2006. Hovedpersonen i spillet er Frank West, en ivrig freelance fotojournalist. Han er blevet sendt af sted for at undersøge nogle mistænkligheder, som finder sted i en mindre by ved navn "Willamette" i Colorado. Frank kommer til Willamette via helikopter, da byens veje er blokeret og selve byen bliver holdt i karantæne af hjemmeværnet. Mens Frank flyver over byen, opdager han byens brutale uroligheder. Han er vidne til 2 mord og ser nogle mennesker skubbe op mod en skolebus. Han ser også en tankstation som eksploderer under flyveturen. Frank beder Ed DeCula, hans pilot, om at flyve til byens centrum. De kommer til Willamette's Storcenter, hvor Frank ser en landingsplads for helikoptere og beder Ed DeCula om at sætte ham af. Imens Ed Decula er ved at lande, dukker tre af hjemmeværnets helikoptere op i et forsøg på at fordrive Frank og Ed. Franks fotografi- og kommunikationssæt falder ud af helikopteren. Ed vender helikopteren fra landingspladsen og Frank beder ham om at samle ham op om præcis 72 timer (1 time i spillet svare cirka til 5 minutter i vores verden).

Spillet anses for at være mere eller mindre efterligninger af George A. Romeros film Dawn of the Dead, hvilket indebærer, at du er spærret inde i et kæmpe indkøbscenter med tusindvis af Zombier, som konstant bevæger sig omkring dig kun drevet af en dyrisk smag for menneskekød. Man som Frank West overleve det 72 timers ophold i Storcenteret. Undevejs bliver man tildelt adskillige missioner. Her skal man skal bl.a. redde andre overlevende mennesker fra at blive bidt af zombier. Spillet huser også et stort antal psykopater, som er blevet sindsyge af enten zombiernes kommen, eller bare er sindsyge. Psykopaterne er bl.a en klovn, en krigsveteran, en supermarkedindehaver, en pyroman, en fed betjent, en kameramand, en gruppe af fanger i en bil og en sniper-familie. Stort set alle genstande er anvendelige til bekæmpelsen af zombier i spillet. Alt fra motorsave, baseballbats, plæneklippere, ketchupflasker og hockeystave kan anvendes som våben.

Referencer

Eksterne henvisninger 
 
 Officiel hjemmeside for Dead Rising 
 Xbox 360 Dead Rising 

Computerspil fra 2006
Xbox 360-spil
Optimater

Optimater (af optimas (lat. De bedste mænd)) var en politisk gruppering i den Romerske republik i det 1. århundrede f.Kr., der søgte at opnå deres politisk mål gennem Senatet. De var indædte modstandere af popularerne.

Optimaterne bestod hovedsageligt af patriciere, men enkelte homines novi (d.e. mænd i hvis familie der ikke tidligere havde været en consul) havde også sympati for dem, heriblandt Marcus Tullius Cicero. De forsøgte at begrænse folketribunernes magt med forskellige tiltag, da dette var popularernes bedste våben imod dem. Desuden modarbejdede de dygtige generaler som bl.a. Gaius Marius, Pompejus og Julius Cæsar.

Optimaterne var under Gaius Marius’ styre de underkuede, men da Sulla blev diktator, kom de for alvor ind i varmen igen. Under Første triumvirat var de sat uden for indflydelse, og de blev praktisk talt udryddet under borgerkrigen mellem Cæsar og Pompejus.

Af de mest centrale optimater kan Cicero, Lucius Cornelius Sulla, Quintus Lutatius Catullus, Cato den Yngre og Marcus Calpurnius Bibulus nævnes. Gnæus Pompejus Magnus sluttede sig også til optimaterne under borgerkrigen, da Cæsar var støttet af popularerne. Ciceros nære ven Titus Pomponius Atticus regnes også blandt optimaterne, selv om han ikke involverede sig direkte i politik.

Historie
Antikken
Romerriget
Popularer

Popularer var en politisk gruppering i den Romerske republik i det 1. årh. f.Kr., der søgte at opnå deres politiske mål gennem folketribunerne og folkeforsamlingerne. De var modstandere af optimaterne.

Popularerne bestod af både patriciere og plebejere, der alle mente, at den bedste vej til magt var gennem folket.

Da Gaius Marius styrede Rom, var det med popularernes støtte. Under Sullas diktatur var mange af de ledende popularer ofre for proskriptioner, men med Første triumvirat satte popularerne sig igen tungt på magten i riget. Under borgerkrigen mellem Julius Cæsar og Pompejus støttede de Julius Cæsar, hvilket skubbede Pompejus over i favnen på optimaterne. Da optimaterne praktisk talt blev udryddet under borgerkrigen, og da Octavian, Marcus Antonius og Marcus Aemilius Lepidus delte riget mellem sig, ophørte popularerne som begreb med at eksistere.

Af de mest centrale popularer er Graccherne, Cæsar, Gaius Marius, Lucius Cornelius Cinna, Lucius Sergius Catilina og Marcus Licinius Crassus.

Historie
Romerriget
E3

E3 har flere betydninger:
 Electronic Entertainment Expo –  en årlig underholdningsmesse primært indenfor computerspil  og konsolspil.
 E3 (europavej) – Europavej E3, Cherbourg-Octeville – La Rochelle.
Baseballhandske

En baseballhandske er en stor handske, der benyttes af baseballspillere, når de skal fielde (dvs. gribe og opsamle bolden). De er typisk lavet af læder eller et syntetisk materiale.

De fleste baseballhandsker er polstret ved det område, der beskytter håndfladen for at mindske stødet fra bolden. Desuden er der placeret et net mellem tommel- og pegefingeren, hvilket skaber en lomme, som letter omgangen med bolden.

Baseballhandsker blev introduceret i sporten omkring 1870, men blev først almindelige i 1890'erne. I starten blev brugen af handskerne betragtet som "tøset", men de blev hurtigt anset for at være uundværlige og blev produceret i mange forskellige udgaver. Mange spillere klippede simpelthen fingertipperne af nogle normale læderhandsker og indlagde polstring, men siden da er baseballhandsker vokset en del.

Handsketyper 
De forskellige baseballpositioner benytter forskellige handsketyper:
 Pitcheren benytter en handske med lukket net, så han kan skjule, hvordan han holder hånden om bolden, og derved forhindre batteren i at aflæse pitchet.
 Catcheren benytter en meget stor, rund handske med ekstra polstring for at kunne modtage hårde pitches. Handsken er ikke opdelt i individuelle fingre. Hvis pitcheren kaster knuckleballs, vælger catcheren ofte at bruge en endnu større handske pga. dette pitchs uforudsigelige natur.
 1. basemandens handske er også stor og lang, så han kan samle bolde op, der er blevet kastet lidt skævt til ham. Handsken er ikke opdelt i individuelle fingre.
 Outfieldernes handsker er normalt rimelig lange, så de kan nå frem til en bold, som de skal kaste sig efter. Handsken må dog ikke være for stor og klodset, så man nemt kan få bolden ud igen for at kaste den tilbage til infielden.
 Infieldere (ud over 1. basemanden) benytter mindre handsker, der tillader dem mere bevægelsesfrihed, og hvor det er nemt at få bolden hurtigt ud af lommen.

Handske
Handsker
Smerup

Smerup kan henvise til flere stednavne:
 Smerup (Hvidbjerg Sogn) – en bebyggelse og et ejerlav i Hvidbjerg Sogn, Struer Kommune
 Smerup (Smerup Sogn) – en bebyggelse og et ejerlav i Smerup Sogn, Faxe Kommune

en:Smerup
Fængselslærerforeningen

Fængselslærerforeningen (FLF) blev stiftet den 29. august 1952 på Statsfængslet på Kragshovhede. Siden 1946 havde der været møder om dannelse af foreningen, men først i 1952 lykkedes det at lave en stiftende generalforsamling. Foreningen er samlingssted for lærere, der arbejder med undervisning i Kriminalforsorgens institutioner. 

Foreningens formål er:

 at varetage medlemmernes interesser i løn-, arbejds- og ansættelsesforhold i samråd med den forhandlingsberettigede organisation
 at koordinere pædagogiske erfaringer.
 at arbejde for relevante undervisnings- og uddannelsestilbud ved Kriminalforsorgen
 at virke for en hensigtsmæssig indordning af disse tilbud i Kriminalforsorgens hele virksomhed
 at sikre bedre kursus- og efteruddannelsesmuligheder

FLF er en interesseorganisation under Kriminalforsorgsforeningen og afholder en årlig konference om fængselsundervisning.

Foreningen afholder en årlig konference med fagligt indhold.

Ekstern kilde/henvisning
FLF 
Kriminalforsorgsforeningen 

Fængsler i Danmark
Foreninger fra Danmark
Etableret i 1952
Kriminalforsorgen
Electronic Entertainment Expo

et under E3 i 2014.]]
Electronic Entertainment Expo, E3 eller E3 er en årlig underholdningsmesse primært tiltænkt præsentation af fremtidige udgivelser indenfor computerspil og konsolspil. Messen er den største af sin slags, afholdes i USA, og har blandt andet været placeret i Los Angeles, Californien og Atlanta.

Tidligere har der været op imod 60.000 besøgende, men for at gøre stemningen mindre stressende er dette nu ændret til at udelukkende folk med invitation kommer med. Besøgstallet er dermed sænket til omkring 5000 besøgende.

Efter E3 i 2006 kom det ud, at messen sandsynligvis ikke vil fortsætte i sin nuværende form. Af økonomiske grunde har man valgt at stoppe spilmessen midlertidigt for at ændre dens struktur, selvom mange regner med, at der vil kommer lignende arrangementer i fremtiden; for eksempel Tokyo Game Show og det stadig voksende Game Convention i Leipzig er begyndt at blive populært. Desuden blev der den 17.-19. november 2006 afholdt en dansk udgave af E3 kaldet Danish Electronic Entertainment (D3). I denne weekend var der omkring 10.000 besøgende, der blandt andet kom for at prøve PlayStation 3 og Wii. Man regner med at gentage successen årligt.

Eksterne henvisninger 

 e3expo.com , Officielle website

Computerspil
Kunsthistorie

Kunsthistorie er læren om de visuelle kunstarters historie, æstetik og videnskab fra antikken til nutiden. Kunsthistorie beskæftiger sig bl.a. med kunst, kunstnere og deres roller i historien. Kunsthistorie er delt op i stilarter, som er skilt fra hinanden gennem tid. Dog er det ofte tilfældet, at tidligere kunstperioder har indflydelse på senere kunstperioder. Antikkens græske og romerske kunst får eksempelvis afgørende betydning for renæssancens og senere nyklassicismens kunst.

Kunsthistoriske uddannelser 

Kunsthistorie er et teoretisk fag, der kan læses på universitetet. Beslægtet med uddannelsen i kunsthistorie, der i Danmark foregår på Aarhus Universitet og Københavns Universitet, er kunstakademiernes uddannelser, der dog har en mere praktisk karakter rettet imod skabelsen af kunstværker. Uddannelsen til kunsthistoriker er en femårig videregående uddannelse, der giver ret til titlen cand.mag. i Kunsthistorie. I den danske folkeskole og ligeledes i det almene gymnasium gives en introduktion til de grundlæggende principper i kunst og kunsthistorie. 

Almindelige job muligheder for kunsthistorikere er på kunstmuseer, universiteter, højskoler, gymnasier og i kulturjournalistikken.

Kendte danske kunsthistorikere 
 Christian Elling
 Niels Laurits Høyen
 Julius Lange
 Hans Edvard Nørregård-Nielsen
 Bente Scavenius
 Philip Weilbach
 Mikkel Bogh

Se også 
 Stilperiode med en oversigt over de forskellige stilperioder
 Æstetik

Eksterne henvisninger 

 Institut for Kunst- og Kulturvidenskab ved Københavns Universitet
 Afdeling for Kunsthistorie ved Aarhus Universitet 
 Det Kongelige Danske Kunstakademi

Videregående uddannelser i Danmark
Historie
 
Stilperioder
Bo Gryholt

Bo Gryholt (født 24. september 1963) er en dansk bassist, men har medvirket i flere projekter som producer, blandt andet på Anne Linnets plade Her hos mig.

Fra 1995 til 2002 spillende han sammen med Kim Larsen & Kjukken. Han komponerer musik til orkestret Superfly, der spiller en blanding af rock og jazz.

Bo Gryholt er medlem af DJBFA.

Kilder

Eksterne henvisninger 

Jazzmusikere fra Danmark
Bassister fra Danmark
Kim Larsen & Kjukken
Kunstakademi

Kunstakademier er uddannelsessteder, hvor man bliver udlært i at lave kunst og får en viden om kunst. Den kunstakademiske uddannelse er en længerevarende uddannelse og tager ofte 5-6 år at fuldføre. Der bliver undervist i blandt andet kunsthistorie, billedkunst, keramik og installationskunst på de danske kunstakademier.

Eksterne henvisninger 
Kunstakademier i Danmark
 Det Jyske Kunstakademi
 Det Kongelige Danske Kunstakademi 
 Det Fynske Kunstakademi 

Uddannelsesinstitutioner
Akademi
Vatpik

Udtrykket vatpik bruges nedsættende om en mandsperson, som ikke er i stand til at slå igennem med sine egne holdninger eller tage affære når det kræves af ham.

Udtrykket stammer fra "vatnisse" der entrerede det danske sprog i 1970 som en fordanskning af det russiske udtryk "vatnik", det betegner en viljesvag person, som blindt stoler på styrets propaganda. 

Udtrykket mødest oftest i husstande hvor det tydeligvis er konen der tager beslutningerne, samt i politik, hvis en politiker lover noget, og derefter trækker i langdrag, fordi løftet kom på tværs af en samarbejdspartner eller lignende.

Det knapt så grove ord vatarm har samme betydning; i begge tilfælde er der anatomisk set tale om lemmer, der burde kunne holdes strakt af "en rigtig mand". Deraf kommer udlægningen at "Han er ikke mand nok til at kunne holde pikken/armen strakt", og det udtrykkes så ved at der er brugt vat i stedet for muskler til at opbygge kropsdelen.

Der findes utallige andre nedværdigende betegnelser heriblandt vatnisse, pjok, skvat, svækling, slapsvans og pylrehoved.

Kilder og henvisninger

 Vatpik på ordnet.dk

Ord og vendinger
Granulocyt

Granulocytter er en undergruppe af de hvide blodlegemer (leukocytter), og hører sammen med røde blodlegemer (erytrocytter) og blodplader (trombocytter) til blodets formede elementer.

Der findes 5 forskellige slags leukocytter i blodet, hvoraf de granulære leukocytter udgør de tre, og lymfocytten og monocytten de to øvrige. Granulocytterne adskilles fra de øvrige ved deres granulære cytoplasmatiske udseende i et lysmikroskop. 

Granulocytterne inddeles yderligere efter deres farvbarhed i deres cytoplasmatiske granula:

Neutrofile granulocytter
Struktur: Neutrofile granulocytter ses som en 10-15 mikrometer stor celle, med en kerne med 3-5 lapper. Cytoplasmaet indeholder talrige granula. Disse indeholder bl.a.  myeloperoxid, sure hydrolaser og lysozym. 

Funktion: De neutrofile granulocytter er sammen med makrofagerne kroppens primære fagocytterende celler. Deres funktion er primært at fagocyttere bakterier, og derved bekæmpe infektioner.

Basofile granulocytter
Struktur: De basofile granulocytter er ca. 12-15 mikrometer store celler, med en 2-3 lappet kerne, som evt. er S-formet. Indeholder i sit cytoplasma store basofile granula, der bl.a. indeholder heparin, histamin, lysosomale enzymer samt peroxidase.

Funktion: Det vides ikke med sikkerhed hvad de basofiles præcise funktion er i kredsløbet. Det vides dog at de har store lighedspunkter med mastcellerne. Muligvis er de en slags forstadie til disse, som så forlader kredsløbet og deltager i anafylaktiske reaktioner.

Eosinofile granulocytter

Struktur: Er ligesom de andre granulocytter 12-15 mikrometer i diameter. Den eosinofiles kerne ses som 2 store lapper. Indeholder membranafgrænsede granula der indeholder meoloperoxidase og lysosomale enzymer. Cytoplasmaets granula er kraftigt eosint.

Funktion: Deres vigtigste funktion er bekæmpelse af parasitære infektioner.

Se også

 Uspecifikt immunforsvar

Histologi
Blodlegemer
Overheadprojektor

En overheadprojektor er et apparat som bruges til at projicere en transparent op på en flade. Apparatet bruges typisk ved forsamlinger til at fremvise dokumenter. Apparatet virker ved hjælp af en fresnellinse, dette gør at anlægsfladen til transparenten kan være flad.

Optiske apparater
Projektorer
Kommunikation
Dar al-Islam

Dar al-Islam, دارالإسلام Er det område som Umma hersker over. På dansk: ”Islams hus”.
Dvs. det land, som er underlagt islamiske love, og hvor sikkerheden opretholdes ved islam, dvs. ved muslimernes autoritet og beskyttelse indadtil og udadtil, selv hvis størstedelen af befolkningen ikke er muslimer.

Dar al-Islam kan ikke føres tilbage til et skriftsted i Koranen eller Sunna. Begrebet er dannet af retslærde. 
Områder der ikke er kontrolleret af Umma, betegnes som Dar al-Ahd (Land der er aftale med) eller Dar al-Harb. (Krigens hus).

Af politiske og ideologiske årsager kaldes Dar al-Islam også Dar al-Salam (Fredens Hus). Indbyggerne i Dar al-Islam er enten muslimer eller Dhimmis, der er beskyttet af Umma, men med færre rettigheder. Ikke muslimer fra Dar al-Hab skal indgå en tidsbestemt beskyttelsestraktat (Aman) når de ankommer til Dar al-Islam, sker det ikke betegnes de som Harbis og har ingen rettigheder.

Islam
Arabiske ord
Almindelig bukkehorn

 
Almindelig Bukkehorn (Trigonella foenum-graecum) er en enårig, urteagtig plante med en opstigende vækst. Alle dele af planten lugter kraftigt krydret. Friske skud og tørrede frø bruges som krydderi enten rent eller i forskellige blandinger med andre krydderier ("karry").

Beskrivelse 
Alm. Bukkehorn er en enårig, urteagtig plante med en spinkel, opret til opstigende vækst. Stænglerne er runde i tværsnit og rigt forgrenede. Bladene sidder spredtstillet, og de er trekoblede (som kløverblade) med smalle, omvendt ægformede småblade, der har savtakket rand på den yderste halvdel, mens den inderste er helrandet.

Blomstringen foregår i april-juni, hvor man finder blomsterne enkeltvis eller parvis i bladhjørnerne. De enkelte blomster er kortstilkede, 5-tallige og bygget som andre blomster i Ærteblomst-familien. Kronbladene er flødefarvede til gulligt-hvide med en lysviolet basis. Frugterne er hornformede, smalle bælge med 10-20 frø i hver.

Rodnettet er kraftigt med en dybtgående pælerod og flere trævlede siderødder.

Højde x bredde og årlig tilvækst: 0,80 x 1,00 m (80 x 100 cm/år).

Hjemsted 
Alm. Bukkehorn hører hjemme i Nordafrika, Mellemøsten, Kaukasus, Centralasien og Central- og Sydøsteuropa. Genetiske undersøgelser viser, at Nordafrika og Mellemøsten formentlig må være artens oprindelige hjemsted. Her findes den i halvtørre områder med vinterregn og veldrænet jord, men helt vildtvoksende eksemplarer er vanskelige at adskille fra dyrkede.

Aktive stoffer 
Planten indeholder stoffer med kraftig, antioxidant virkning , og et ekstrakt af frøene har i forsøg på rotter med sukkersyge vist en blodsukkersænkende effekt. Nyere undersøgelser viser, at udtræk af planten virker dræbende på nematoder i jorden

Anvendelse 
Særligt plantens frø er populære som krydderi i indisk/Pakistansk og thailandsk madlavning, og de er en vigtig bestanddel i de fleste karryblandinger. Plantens blade (tørrede eller friske) bruges også undertiden som krydderurt. Bukkehornsfrø støder man oftest på i tørret tilstand. De er gullige og rombeformede og meget hårde. Frøene indeholder blandt andet en lacton (ringformet ester) ved navn sotolon (3-hydroxy-4,5-dimethylfuran-2(5H)-on). Sotolon er kraftigt aromatisk og hovedansvarligt for den karakteristiske karrylugt. Indtagelse af selv ganske små mængder bukkehornsfrø kan give anledning til en kraftig lugt fra sved og urin.

Desuden bruges planten enten i frisk eller tørret tilstand som foder til husdyr (foenum-graecum er latin og betyder "græsk hø").

Note 

Krydderier
Nytteplanter
Lægeplanter
Bukkehorn
Mike Burns

Mike Burns (født 14. september 1970) er en tidligere amerikansk fodboldspiller der blandt andet spillede i Viborg FF i Danmark. Han var også professionel i Major League Soccer i hjemlandet hos New England Revolution, San Jose Earthquakes og Kansas City Wizards.

Burns spillede 75 kampe for USA's landshold, og deltog ved både VM i 1994 og VM i 1998.

Eksterne henvisninger 
 Profil på danskfodbold.com

Fodboldspillere fra USA
Fodboldspillere fra Viborg FF
Fodboldspillere fra New England Revolution
Fodboldspillere fra San Jose Earthquakes
Fodboldspillere fra Sporting Kansas City
Deltagere ved verdensmesterskabet i fodbold 1994
Deltagere ved verdensmesterskabet i fodbold 1998
Kongeådalens Efterskole

Kongeådalens Efterskole er beliggende syd for Kongeåen i Vejen Kommune, nærmere præcist i landsbyen Dover, der ligger cirka 7 km. fra Brørup. Den blev købt af FDF i 1979. Skolen har 85 elever og 18 ansatte, den tilbyder, ud over trindeling i de boglige fag, forskellige valgfag.

Skolen har i 2006 bygget en ny spisesal og nye faglokaler. Skolens elevkapacitet var før skoleåret 2008/2009 80 elever, men udvidede derefter elevboligerne med en ekstra lejlighed, Staghøj, ovenpå hovedbygningen i det der førhen var bibliotek/medielokale og praktikantværelse. Staghøj er dog ikke lejlighed for elever mere.

Der er følgende lejligheder på Kongeådalen Efterskole:
Dal-huset består af: Tyvdal, Trolddal, Skriverdal og Asdal. 
Bjerg-huset består af: Kongsbjerg og Rådsbjerg. 
Å-huset består af: Arnå, Vidå, Fladså og Geldså. 
Bæk-huset består af: Fuglebæk, Kannebæk, Skelbæk og Benbæk.

Skolen drives som nævnt af FDF og derfor går der også en vis mængde elever, der er FDFere i fritiden. Selvom skolen er købt og ejet af FDF, er det ikke dét skolen lægger mest vægt på, skolen anvendes dog til forskellige sammenkomster og kurser, der bliver holdt på skolens grund i forskellige weekender. Der er for eksempel FDFs Seniorfestival, forskellige møder for den FDF-afdeling Kongeådalens Efterskole tilhører, nemlig Landsdel 5, og kurser for de 10-14 årige i FDF.

Galleri

Eksterne henvisninger 

 Skolens hjemmeside
 Seniorfestivallens Hjemmeside 

Bygninger, konstruktioner og anlæg i Vejen Kommune
Efterskoler
Etableret i 1979
Børnefilter

Et børnefilter er et computerprogram der forhindrer børn i at se uhensigtsmæssige billeder og tekster på internettet. Disse uhensigtsmæssige billeder og tekster er oftest af pornografisk eller voldelig karakter.

Software
Internetadgang